KIRJALLINEN KYSYMYS E-0798/00 esittäjä(t): Sami Naïr (PSE) komissiolle. Komission tiedonanto sen strategisista tavoitteista vuosina 2000‐2005 ja sen työohjelmasta vuodeksi 2000 (KOM(2000) 154 lopull. ja KOM(2000) 155 lopull.).



Virallinen lehti nro 046 E , 13/02/2001 s. 0046 - 0047



KIRJALLINEN KYSYMYS E-0798/00 esittäjä(t): Sami Naïr (PSE) komissiolle (16. maaliskuuta 2000) Aihe: Komission tiedonanto sen strategisista tavoitteista vuosina 20002005 ja sen työohjelmasta vuodeksi 2000 (KOM(2000) 154 lopull. ja KOM(2000) 155 lopull.) 1. Johdannossa komissio palauttaa mieleen yhteiskuntamallimme nykyaikaistamisen. a) Miksi komissio katsoo, että hyvinvointivaltion uudistaminen on välttämätöntä? b) Miten hyvinvointivaltiota on nykyaikaistettava, jotta se säilyisi solidaarisena, oikeudenmukaisena ja kansalaisten hyvinvoinnista huolehtivana ja estäisi syrjäytymisen, kun julkisia menoja vähennetään? 2. Komissio sanoo olevansa valmis esittämään vakaussopimuksen puitteissa ehdotuksia julkisen talouden seurannan tehostamisesta ja laajentamisesta. a) Mitä komissio tarkoittaa seurannan tehostamisella ja laajentamisella? b) Mihin toimiin se aikoo ryhtyä? Romano Prodin komission puolesta antama vastaus (13. kesäkuuta 2000) 1. a) Komissio esitteli 14. heinäkuuta 1999 antamassaan tiedonannossaan Yhteinen strategia sosiaalisen suojelun uudistamiseksi(1) ne syyt, joiden perusteella sosiaalisen suojelun järjestelmien uudistaminen on sen mielestä tarpeen. b) Uudistamistarpeet ja -menetelmät ovat erilaisia eri jäsenvaltioissa. Komissio on kuitenkin sitä mieltä, että sosiaalisen suojelun järjestelmien perimmäiset haasteet ovat samanlaisia kaikissa jäsenvaltioissa. Näin ollen olisi hyödyllistä tiivistää yhteistyötä sosiaalisen suojelun alalla vaihtamalla kokemuksia, neuvottelemalla ja seuraamalla viimeaikaista poliittista kehitystä parhaiden toimintatapojen löytämiseksi. Komissio ei siis aio suositella sellaista uudistamista, joka koskisi kaikkia jäsenvaltioita. Se katsoo kuitenkin, että uudistusten tulisi edistää yhteisön perustavoitetta, työllisyyden ja sosiaalisen suojelemisen korkeaa tasoa (EY:n perustamissopimuksen 2 artikla). 2. a) Komissio ja neuvosto ovat saamassa valmiiksi arvion tarkistetuista vakaus- ja lähentymisohjelmista. Ne osoittavat, että lähes kaikki jäsenvaltiot ovat saavuttamassa vakaus- ja kasvusopimuksen päätavoitteen vuoteen 2002 mennessä, eli niiden talousarvio on lähes tasapainossa tai ylijäämäinen. Tämä kehitys tuo selvästi esille sopimuksen tehokkuuden, eikä komissio aiokaan ehdottaa vakaus- ja kasvusopimuksen muuttamista. Komissio katsoo kuitenkin, että jäsenvaltioiden talousarvioita on seurattava tiiviisti. Kun talouden kasvunäkymät ovat hyvät, taustalla olevaa julkisen talouden kehitystä on seurattava tarkasti, ettei finanssipolitiikan viritys kevenisi myötäsyklisesti. Lisäksi kun julkinen talous on tasapainossa, on enemmän mahdollisuuksia alentaa veroja. Komissio on tietoinen verotaakan keventämisen tärkeydestä yhteisön alueella etenkin alempien palkkaluokkien työn verotuksen osalta. Komission ja neuvoston on kuitenkin varmistettava, että vakaus- ja kasvusopimusten sitoumuksia aina noudatetaan, kun ne arvioivat tuleviin vakaus- ja lähentymissopimuksiin sisältyviä ehdotuksia verojen alentamiseksi. Kuten Lissabonissa vastikään pidetyssä Eurooppa-neuvoston kokouksessa laaditussa vetoomuksessa esitettiin, julkisen talouden laatuun ja kestävään kehityksen on kiinnitettävä enemmän huomiota. Kestävän kehityksen osalta on jo päästy alkuun. Komissio työskentelee aktiivisesti yhdessä talouspoliittisen komitean kanssa vertailukelpoisten eläke-ennusteiden kehittämiseksi vuoteen 2050 asti. b) Komissio on julkaissut raportin julkisesta taloudesta EMU:ssa(2). Raportissa on analysoitu perusteellisesti julkisen talouden suorituksia vuonna 1999 ja annettu lyhyen aikavälin ennuste vuodelle 2000. Siinä on myös arvioitu yleisesti keskipitkän aikavälin tavoitteita ja julkisen talouden strategioita, jotka sisältyvät tarkistettuihin vakaus- ja lähentymisohjelmiin. Lisäksi raportissa on tarkasteltu yksityiskohtaisesti vakaus- ja kasvusopimuksen toimimista sen ensimmäisenä voimassaolovuonna. Raportissa on myös arvioitu perusteellisesti yhteisön verotusjärjestelmiä ja veroprosentteja, jotka ovat tärkeitä tekijöitä julkisen talouden laadun kannalta. (1) KOM(1999) 347 lopullinen. (2) SEC(2000) 849.